《水龙吟 白莲》
清代·李良年

陂塘五月风来，水荭花外娟娟别。一湾销夏，满池香影，数茎冰雪。

瓣立蜻闲，须粘蝶小，也怜清绝。料新妆慵斗，盈盈坠粉，早洗尽、胭脂靥。

犹记东林千叶。笑棼陀、楚人曾说。冶游更忆，江乡秋蚤，玉纤思折。

白舫斜穿，冷蟾移映，水云明灭。只此时难认，等闲湿了，画罗裙褶。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。